《立夏明日行园无客五首》
元代·方回

衲朝裌暮午衫单，始觉春归不再寒。
些子幽花三两亩，霎时啼鸟百千般。
世情落落全相背，诗律平平略放宽。
连日饮徒偶焉往，自炊香薤五盘餐。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。